SL Uradni list Evropske unije C 237/36

Objava vloge za spremembo v skladu s členom 50(2)(a) Uredbe (EU) št. 1151/2012 Evropskega parlamenta in Sveta o shemah kakovosti kmetijskih proizvodov in živil

2013/C 237/07

V skladu s členom 51 Uredbe (EU) št. 1151/2012 Evropskega parlamenta in Sveta (1) je ta objava podlaga za uveljavljanje pravice do ugovora zoper vlogo za spremembo.

VLOGA ZA SPREMEMBO

UREDBA SVETA (ES) št. 510/2006

o zaščiti geografskih označb in označb porekla za kmetijske proizvode in živila (2)

VLOGA ZA SPREMEMBO V SKLADU S ČLENOM 9

„TERRA D’OTRANTO“

ES št.: IT-PDO-0117-1519-01.03.2011

ZGO ( ) ZOP ( X )

1. Postavka v specifikaciji proizvoda, na katero se sprememba nanaša

—  ime proizvoda — ☒ opis proizvoda —  geografsko območje — ☒ dokazilo o poreklu —  metoda pridobivanja —  povezanost —  označevanje — ☒ nacionalne zahteve — ☒ drugo (navedite)

2. Vrsta spremembe

—  sprememba enotnega dokumenta ali povzetka — ☒ sprememba specifikacije registriranega ZOP ali ZGO, za katerega enotni dokument in povzetek nista bila objavljena —  sprememba specifikacije, pri kateri objavljenega enotnega dokumenta ni treba spremeniti (člen 9(3) Uredbe (ES) št. 510/2006) —  začasna sprememba specifikacije zaradi obveznih sanitarnih ali fitosanitarnih ukrepov, ki so jih uvedli javni organi (člen 9(4) Uredbe (ES) št. 510/2006)

3. Spremembe

3.1 Opis proizvoda

Specifikacija proizvoda je bila spremenjena z vključitvijo podatkov o medianah značilnih lastnosti, črtanjem ocene 6,5 (ki ni več potrebna) in sprejetjem določb o metodi COI/T20 dok. št. 22. Poleg tega so bile organoleptični analizi dodane nekatere podrobne opredelitve, ki izhajajo iz prevlade ene od obeh lokalnih sort.

Zaradi uporabe nove metode velja naslednji opis:

— barva: zelena ali rumena z zelenkastimi odtenki,

— vonj: precej saden (mediana sadežnosti med 3 in 6) po ravno prav zrelih oljkah s pridihom po listih,

— okus: precej saden (mediana sadežnosti med 3 in 6) s priokusom po ravno prav zrelih oljkah. Zmeren ali rahel pikanten in grenek priokus, odvisno od časa obiranja (mediani pikantnosti in grenkosti nad 0 in največ 6). Poleg tega to sadežnost za sorto Ogliarola dopolnjuje priokus po oljčnih listih, sveže pokošeni travi in kardiju/artičoki/cikoriji, za sorto Cellina pa po sadju/paradižniku/jagodah, pri čemer je priokus odvisen od časa obiranja in prevladujoče sorte.

Nekoliko so bila spremenjena kemična merila, saj se je zmanjšala največja skupna vsebnost kislin, izraženo kot oleinska kislina (z < 0,8 na sedanjo raven < 0,65), rahlo pa sta se povečali vsebnost linolenske kisline (z ≤ 0,7 na ≤ 0,8) in vrednost K232 (z ≤ 2,1 na ≤ 2,2). Te spremembe so uvedene zaradi želje po povečanju reprezentativnosti obeh najbolj razširjenih sort v regiji, tj. Cellina di Nardò in Ogliarola Salentina, ki v enosortnih oljih, ki prej niso bila zelo razširjena, določata nekoliko drugačni vrednosti linolenske kisline in K232.

3.2 Dokazilo o poreklu

Specifikacija proizvoda je prilagojena zahtevam Uredbe (ES) št. 1898/2006, saj so vključeni postopki, ki jih morajo izvajalci izvesti za dokazilo o poreklu.

3.3 Nacionalne zahteve

Odpravljene so obveznosti iz zakona št. 169 z dne 15. februarja 1992 o ureditvi za priznanje registrirane označbe porekla za deviška in ekstra deviška oljčna olja ter iz ministrskega odloka št. 573/1993.

3.4 Drugo

Spremembe je zahteval konzorcij za zaščito označbe (Consorzio di tutela) ekstra deviškega oljčnega olja „Terra d’Otranto“, ki je pristojen za predložitev vlog za spremembo. Ustanovljen je bil po predložitvi prvotne vloge za registracijo ZOP „Terra d’Otranto“; takrat jo je predložilo združenje APROL (združenje pridelovalcev oljk) kot vodilno združenje sedmih različnih združenj pridelovalcev oljk.

ENOTNI DOKUMENT

UREDBA SVETA (ES) št. 510/2006

o zaščiti geografskih označb in označb porekla za kmetijske proizvode in živila (3)

„TERRA D’OTRANTO“

ES št.: IT-PDO-0117-1519-01.03.2011

ZGO ( ) ZOP ( X )

1. Ime

„Terra d’Otranto“

2. Država članica ali tretja država

Italija

3. Opis kmetijskega proizvoda ali živila

3.1 Vrsta proizvoda

Skupina 1.5 Olja in masti (maslo, margarina, olje itd.)

3.2 Opis proizvoda, za katerega se uporablja ime iz 1. točke

„Terra d’Otranto“ je ekstra deviško oljčno olje z naslednjimi kemičnimi in organoleptičnimi lastnostmi:

— največja kislost: 0,65 %,

— peroksidi: ≤ 14 mEq O2/kg,

— K232: ≤ 2,2,

— K270: ≤ 0,17,

— linolenska kislina: ≤ 0,8,

— barva: zelena ali rumena z zelenkastimi odtenki,

— vonj: precej saden (mediana sadežnosti med 3 in 6) po ravno prav zrelih oljkah s pridihom po listih,

— okus: precej saden (mediana sadežnosti med 3 in 6) s priokusom po ravno prav zrelih oljkah.

Zmeren ali rahel pikanten in grenak priokus, odvisno od časa obiranja; to sadežnost za sorto Ogliarola dopolnjuje priokus po oljčnih listih, sveže pokošeni travi in kardiju/artičoki/cikoriji, za sorto Cellina pa po sadju/paradižniku/jagodah, odvisno od časa obiranja in prevladujoče sorte.

3.3 Surovine (samo za predelane proizvode)

—

3.4 Krma (samo za proizvode živalskega izvora)

—

3.5 Posebni proizvodni postopki, ki jih je treba izvajati na opredeljenem geografskem območju

Gojenje, proizvodnja in stiskanje ekstra deviškega oljčnega olja „Terra d’Otranto“ morajo potekati izključno na geografskem območju proizvodnje iz 4. točke.

3.6 Posebna pravila za rezanje, ribanje, pakiranje itn.

Ekstra deviško oljčno olje „Terra d’Otranto“ je treba dati na trg v steklenih ali pločevinastih posodah, ki imajo prostornino največ pet litrov. Stekleničiti ga je treba na geografskem območju proizvodnje, da se zagotovi nadzor nad poreklom proizvoda in prepreči prevoz neustekleničenega olja zunaj tega območja, zaradi česar bi se lahko olje pokvarilo in izgubilo posebne lastnosti, opisane v točki 3.2, zlasti posebne značilnosti, kot je priokus, ki spominja na kardij/artičoko/cikorijo. Olje, ki ima značilno visoko raven večkrat nenasičenih maščob, lahko izgubi organoleptične lastnosti in prepoznavnost, če je med pretakanjem, črpanjem, prevozom in pretovarjanjem izpostavljeno kisiku iz zraka. Navedena opravila pa se izvajajo pogosteje, če se olje stekleniči zunaj proizvodnega območja.

3.7 Posebna pravila za označevanje

Označba „Terra d’Otranto“ mora biti na etiketi navedena z razločnimi in neizbrisnimi črkami ter se mora jasno razlikovati od drugih napisov. Imenu morata takoj slediti navedba „Denominazione di origine protetta“ ali kratica „DOP“ (zaščitena označba porekla/ZOP) in ustrezen znak Skupnosti.

Vso embalažo, ki se uporablja na trgu, je treba v polnilnici v skladu z zadevnim načrtom nadzora označiti s serijsko številko.

Prepovedano je dodajanje drugih izrazov, ki niso izrecno dovoljeni, vključno s pridevniki: fine (žlahten), scelto (odlične kakovosti), selezionato (izbran), superiore (vrhunski).

Dovoljena pa je uporaba imen, nazivov družb ali zasebnih znamk, če ne hvalijo proizvoda in zavajajo kupcev.

Na etiketi mora biti obvezno navedeno leto pridelave oljk, iz katerih je bilo pridobljeno olje.

4. Kratka opredelitev geografskega območja

Območje proizvodnje ZOP „Terra d’Otranto“ vključuje celotno pokrajino Lecce ter dele pokrajin Taranto in Brindisi. Zajema lok med Jonskim in Jadranskim morjem, ki sega od hribovja Taranto Murge in najbolj oddaljenih pobočij jugovzhodnega dela hribovja Brindisi Murge prek planote Lecce do polotoka Serre Salentine, kjer se srečata obe morji.

5. Povezanost z geografskim območjem

5.1 Posebnosti geografskega območja

Značilnosti proizvoda so posledica posebnih pedoklimatskih razmer: okoljski dejavniki in posebni sorti na tem območju namreč dajejo olju „Terra d’Otranto“ zelo poseben značaj. Tla so znana po homogenosti. Izvirajo iz krednega apnenca, na katerem ležijo plasti terciarnega apnenca z apnenčastimi, peščenimi in glinenimi nanosi iz pliocena in pleistocena ter pogosto izmenjujoče se rjave ali rdeče prsti na apnenčasti podlagi. Orografsko so za območje značilne obsežne ravnine, ki jih obdajajo in prekinjajo nizka in blago valovita hribovja. Na območju je malo površinskih rek in potokov, vendar ga napaja mogočen podzemni preplet vodotokov, kar daje celotni regiji očitne kraške značilnosti. Zaradi bližine obale in nizkih nadmorskih višin ima to območje milo in večinoma toplo podnebje.

5.2 Posebnosti proizvoda

Za tradicijo pridelave oljk v regiji sta značilni prevladujoči lokalni sorti Cellina di Nardò in Ogliarola leccese, ki dajeta olju posebno kakovost. Določitev vsaj 60-odstotnega deleža teh dveh kultivarjev pripomore k organoleptičnim značilnostim olja, ki ima priokus po kardiju/artičoki/cikoriji oziroma po paradižniku/jagodah, odvisno od prevladujoče sorte.

5.3 Vzročna povezanost geografskega območja s kakovostjo ali značilnostmi proizvoda (pri ZOP) oziroma z določeno kakovostjo, slovesom ali drugimi značilnostmi proizvoda (pri ZGO)

Pridelava oljk je na tem območju glavna proizvodna panoga in ima bistveno vlogo v lokalnem gospodarstvu. Geografska označba „Terra d’Otranto“ je že v 19. stoletju vključevala sedanje pokrajine Lecce, Brindisi in Taranto. Za to regijo so bile vedno pomembne oljke, iz katerih je bilo mogoče iztisniti „dragoceno tekočino“. Izvor imena „Terra d’Otranto“ se prepleta z zgodovino same pridelave oljk v regiji; na to območje so jo že pred davnimi časi prinesli feničanski in grški kmetje, menihi iz redu sv. Bazilija, ki so se tu naselili v 10. stoletju, pa so s svojim delom pripomogli k prvemu razcvetu trgovine z dragocenim oljem iz oljk Terra d'Otranto. „Terra d’Otranto“ se nanaša na srednjeveško ime regije Salento, saj je bilo Otranto v srednjem veku najpomembnejše mesto v vsej regiji.

Sklic na objavo specifikacije

(Člen 5(7) Uredbe (ES) št. 510/2006 (4))

Ministrstvo je začelo nacionalni postopek ugovora z objavo predloga za spremembo specifikacije zaščitene označbe porekla „Terra d’Otranto“ v Uradnem listu Italijanske republike št. 297 z dne 21. decembra 2010. Prečiščeno besedilo specifikacije je na voljo na spletni strani:

http://www.politicheagricole.it/flex/cm/pages/ServeBLOB.php/L/IT/IDPagina/3335

ali neposredno na domači strani Ministrstva za kmetijsko, prehrambno in gozdarsko politiko (http://www.politicheagricole.it), kjer v desnem zgornjem kotu zaslona izberete „Qualità e sicurezza“ in nato „Disciplinari di produzione all’esame dell’UE“.

(1) UL L 343, 14.12.2012, str. 1.

(2) Nadomeščena z Uredbo (EU) št. 1151/2012.

(3) Prim. opombo 2.

(4) Prim. opombo 2.